ট্রেনে বিরিয়ানি বিক্রির সুযোগ করে দেওয়া হবে বলে ২ লক্ষ টাকার প্রতারণা!

হুগলি: ট্রেনে সুযোগ করে দেওয়া হবে বিরিয়ানি বিক্রির, তাও আবার আইআরসিটিসির মাধ্যমে! এই প্রতারণা চক্রে পা দিয়ে খোয়া গেল ২ লক্ষ টাকা। ঘটনায় গ্রেফতার করা হয়েছে এক ব্যক্তিকে।

ঘটনাটি ঘটে হুগলিতে। হুগলির রাস্তায় রাস্তায় রয়েছে বিরিয়ানির দোকান। যা যেকোনও খাদ্য রসিক মানুষকে আকর্ষিত করবেই। আর সেই বিরিয়ানি এবার দূরপাল্লার ট্রেন যাত্রীদের বিক্রির লোভ দেখিয়ে উঠল লক্ষাধিক টাকা প্রতারণা করার অভিযোগ।

আরও পড়ুন: মেডিক্যাল বোর্ডের সদস্য সংখ্যা বাড়ানো হল

চুঁচুড়ার ঘড়ির মোড়ে রয়েছে মহম্মদ গুলাম সাবিরের বিরিয়ানির দোকান। দোকান মালিকের অভিযোগ, কয়েকদিন আগে মোগলপুরা এলাকার বাসিন্দা নিত্যানন্দ দিক্ষিত চুঁচুড়া স্টেশন এলাকার এক ব্যক্তিকে সঙ্গে নিয়ে আসেন তাঁর দোকানে। আর তারপরেই তারা দাবি করেন আইআরসিটিসির মাধ্যমে ট্রেনে বিরিয়ানি বিক্রির সুযোগ করে দেবেন তারা। যার দরুন, তাঁর দোকান থেকে প্রতিদিন দূরপাল্লার ট্রেনে ১৬০০ প্যাকেট বিরিয়ানি বিক্রি হবে ৯০ টাকা করে।

এই লোভনীয় প্রস্তাব পাওয়ার পরেই, গুলাম সাবির তার পরিচিত তিনটি বিরিয়ানির দোকানকে নিয়ে এই চুক্তিতে সই করেন। এমনকি আইআরসিটিসির পক্ষ থেকে মোবাইলে আসে ভেরিফিকেশন কোড পর্যন্ত। প্রতারকরা ৪ টি দোকান থেকে ৫০ হাজার টাকা করে নিয়ে মোট ৪ লক্ষ টাকা হাতান। শুধু তাই নয় আইআরসিটিসিতে করতে হবে প্রসেসিং , এই দাবি করে প্রসেসিং ফি হিসেবে আরও ১২৮০ টাকা করেও নেওয়া হয়। কিন্তু পুরো ঘটনাটা যে ভুয়ো তা খোঁজ নিয়ে পরবর্তী ক্ষেত্রে জানতে পারেন বিরিয়ানি ব্যবসায়ীরা। ইতিমধ্যেই ঘটনায় গ্রেফতার করা হয়েছে নিত্যানন্দের পরিচিত সেই ব্যক্তিকে। পুরো ঘটনা খতিয়ে দেখছে পুলিশ।

দেখুন অন্য খবর